**ამბროლაურის მუნიციპალიტეტის მეორე მოწვევის საკრებულოს**

**ოცდამეცამეტე რიგგარეშე სხდომის**

**ო ქ მ ი №02**

*ქ. ამბროლაური, ბრატისლავა რაჭის ქ. N11 14 თებერვალი 2023 წელი (11:00 სთ)*

ამბროლაურის მუნიციპალიტეტის მეორე მოწვევის საკრებულოს ოცდამეცამეტე რიგგარეშე სხდომა მოწვეულ იქნა ამბროლაურის მუნიციპალიტეტის საკრებულოს 2017 წლის 14 ნოემბრის N01 დადგენილების - ,,ამბროლაურის მუნიციპალიტეტის საკრებულოს რეგლამენტის“ მე-20 მუხლის პირველი პუნქტის და ამბროლაურის მუნიციპალიტეტის მეორე მოწვევის საკრებულოს ფრაქციის ,,ერთიანი ნაციონალური მოძრაობა“ თავმჯდომარის ამირან ლომთაძის და ფრაქციის ,,ამბროლაური საქართველოსთვის“ თავჯდომარის სოსო ჭელიძის 2023 წლის 7 თებერვლის N13-7723038001 ერთობლივი ინიციატივის (რეგისტრაციის თარიღი 07.02.2023წ.) და ამბროლაურის მუნიციპალიტეტის მეორე მოწვევის საკრებულოს თავმჯდომარის ასლან საგანელიძის 2023 წლის 7 თებერვლის N:ბ77-772230382 ბრძანების შესაბამისად.

სხდომას ესწრებოდა საკრებულოს სრული და სიითი შემადგენლობიდან (30 წევრიდან) 22 წევრი: ასლან საგანელიძე, დავით ხუციშვილი, ზაალ მეტრეველი, დავით გოგსაძე, პაატა მაჭანკალაძე, ბაქარ ბაკურაძე, თენგიზ გელოვნიშვილი, სიმონი ჭელიძე, მერაბი ჩიტალაძე, ლევან ჯმუხაძე, ელევნორა ბედენაშვილი, ბექა ოშხერელი, მაია კაციტაძე, ნათია მარგველიძე, ესმა მაისაშვილი, გიორგი მურუსიძე, დავით მიქიაშვილი, მურმან ქველიძე, ბაკურ სანთელაძე, ნინო ჯოხაძე, ლელა რობაქიძე, ხათუნა ბეშიძე. სხდომას აგრეთვე ესწრებოდა ამბროლაურის მუნიციპალიტეტის მერი ზვიად მხეიძე, მერიის საფინანსო სამსახურის უფროსი ბეჟან კობახიძე, მერის თანაშემწე გიორგი ნატმელაძე, მერიის სოციალური და ჯანდაცვის სამსახურის უფროსი მარიკა დვალი, ამავე სამსახურის თანამშრომელი ივა ცაგურიშვილი, გაზეთის ,,ამბროლაურის მოამბე“ რედაქტორი დალი დარახველიძე, სახელმწიფო რწმუნებულის თანამშრომელი ხათუნა ლობჟანიძე.

სხდომას თავმჯდომარეობდა ამბროლაურის მუნიციპალიტეტის მეორე მოწვევის საკრებულოს თავმჯდომარე ასლან საგანელიძე.

ასლან საგანელიძე მიესალმა სხდომის დამსწრე წევრებს და აღნიშნა, რომ საკრებულო შეიკრიბა რიგგარეშე სხდომისთვის, კერძოდ, ამბროლაურის მუნიციპალიტეტის მეორე მოწვევის საკრებულოს ორმა ფრაქციამ, ფრაქცია ,,ერთიანი ნაციონალური მოძრაობა“ და ფრაქცია ,,ამბროლაური საქართველოსთვის“ მოამზადეს დადგენილების პროექტი და წარმოადგინეს ბიუროზე, რომელიც ეხება ამბროლაურის მუნიციპალიტეტის ტერიტორიაზე პირველ კლასელი მოსწავლეების უფასო კვებით უზრუნველყოფისთვის ვაუჩერის შემოღებას. რეგლამენტის შესაბამისად საკრებულოს ფრაქციას, ფრაქციებს, საკრებულოს წევრებს, მათ შორის დამოუკიდებელ წევრს აქვს უფლება საკითხის ინიცირების, საკრებულოს ბიუროს გადაწყვეტილებით, რეგლამენტის სრული დაცვით, საკითხი გადაეცა საკრებულოს სოციალურ და საფინანსო კომისიას განსახილველად, შესაბამისად მოხდა ერთობლივ კომისიის სხდომაზე საკითხის განხილვა. კომისიებმა იმსჯელეს და აქვთ თავიანთი წინადადებები და შენიშვნები, მათ შორის როგორც ერთ-ერთ რიგით დეპუტატს აქვს თავის მოსაზრება საკითხთან დაკავშირებით.

ასლან საგანელიძემ დაადასტურა კვორუმის არსებობა, აღნიშნა, ცუდია ინიციატორები სხდომას რომ არ ესწრებიან, რადგან ინიცირება გააკეთეს სხდომას უნდა დასწრებოდნენ, იმისათვის რომ შემდეგ აზრთა სხვადასხვაობის გამო არ მოჰყვეს სოციალურ სივრცეში, მათი მხრიდან, საკითხის არასწორი ინტერპრეტირება, რასაც შესაბამისი პასუხი გაეცემა. დღეს კანონმდებლობის სრული დაცვით ხდება ამ საკითხის განხილვა. მან დასამტკიცებლად საკრებულოს წარუდგინა ოცდამეცამეტე რიგგარეშე სხდომის

დ ღ ი ს წ ე ს რ ი გ ი

1. ამბროლაურის მუნიციპალიტეტში პირველ კლასელთა კვებით უზრუნველყოფის პროგრამის განხორციელების წესის დამტკიცების შესახებ

*მომხსენებელი ამირან ლომთაძე - ამბროლაურის მუნიციპალიტეტის მეორე მოწვევის საკრებულოს ფრაქციის ,,ერთიანი ნაციონალური მოძრაობა“ თავმჯდომარე*

*თანამომხსენებელი სოსო ჭელიძე - ამბროლაურის მუნიციპალიტეტის მეორე მოწვევის საკრებულოს ფრაქციის ,,ამბროლაური საქართველოსთვის“ თავმჯდომარე*

კენჭისყრის შედეგად მომხრე:22; წინააღმდეგი: არცერთი, დამტკიცდა დღის წესრიგი.

1. **მოისმინეს:** ამბროლაურის მუნიციპალიტეტის მეორე მოწვევის საკრებულოს თავმჯდომარის ასლან საგანელიძის მოხსენება ამბროლაურის მუნიციპალიტეტში პირველ კლასელთა კვებით უზრუნველყოფის პროგრამის განხორციელების წესის დამტკიცების შესახებ

*პროექტი თან ერთვის*

ასლან საგანელიძემ აღნიშნა, რომ საკითხი გადაეგზავნა მერიას, საინტერესოა შესაბამისი სამსახურის ხელმძღვანელების მოსაზრებების მოსმენა. მან მიმართა მერიის სოციალური და ჯანდაცვის სამსახურის ხელმძღვანელს, მარიკა დვალს საკითხზე სამსახურის და როგორც სამსახურის ხელმძღვანელის მოსაზრების წარმოსადგენად.

მარიკა დვალი მიესალმა საკრებულოს წევრებს და აღნიშნა, რომ ერთობლივად მოხდა ამ თემების განხილვა, მას, როგორც კონკრეტული სამსახურის ხელმძღვანელს, რომელიც უშუალოდ უნდა ჩაერთოს მსგავსი პროგრამების განხორციელებაში და მონიტორინგში, გააჩნია კონკრეტული შეკითხვები, რომელზეც სხდომაზე უნდა მიეღო პასუხები, მიუხედავად ინიციატორების არ ყოფნისა ამ შეკითხვებს მაინც წარუდგენს საკრებულოს, რადგან საინტერესო იქნება მათი შესწავლა და დეტალიზაცია. პირველი კითხვის ნიშანი რაც გაჩნდა არის პროექტის შინაარსი, საინტერესოა პროექტის ავტორებისგან, ეს შემოტანილი პროექტი არის სოციალური მიმართულებით? რომელიც ითვალისწინებს სოციალურ დახმარებას თუ უბრალოდ არის წამახალისებელი ღონისძიება, რომელიც კონკრეტული ჯგუფისთვისაა გათვლილი, კერძოდ პირველ კლასებისთვის. თუ ეს არის სოციალური პროგრამა, მაშინ სეგმენტი არ არის სწორად შერჩეული, რატომ პირველ კლასელები? შეიძლება გაცილებით მეტი საჭიროება ჰქონდეს დაწყებითი საფეხურის სხვა კლასებს, ხოლო თუ ეს არის წამახალისებელი, რომლითაც გვინდა რომ წავახალისოთ მხოლოდ პირველ კლასელები, მაშინ უფრო აქტიური მსჯელობა დაგვჭირდება იმისთვის, რომ ამ პროგრამისთვის საჭირო თანხა გაცილებით, უფრო მიზნობრივად დაიხარჯოს და უფრო ეფექტური ღონისძიება განვახორციელოთ. მან აღნიშნა, რომ პროგრამაში ასევე არის ჩანაწერი, პროგრამა ხელს შეუწყობს სწავლის ხარისხის გაუმჯობესება, ჩვენთვის გასაგებია რომ ხელს შეუწყობს სწავლის ხარისხს, ასევე გასაგებია, რომ კვება და ადამიანის ფიზიკური თუ მენტალური განვითარება პირდაპირ კავშირშია ერთმანეთთან, მაგრამ ვთანხმდებით რომ ეს უკავშირდება ჯანსაღ კვებას, მაშინ როცა ჩვენ ფაქტიურად არ გვაქს ასეთი კვების ობიექტები ამბროლაურის მუნიციპალიტეტის სკოლებში, სადაც დაცვითი კვებაა. ეს საკითხი განათლების სამინისტროსთვის სენსიტიური თემაა და შეიძლება დადებითის ნაცვლად უარყოფითი შედეგი მოგვიტანოს თუ სწორად არ იქნება განხორციელებული, ამიტომ ამ ეტაპზე ფიქრობს არ გვაქვს არანაირი მზაობა ამისთვის. ასევე პროგრამით გათვლილია, რომ ვაძლევთ ბარათებს, რომლებიც მშობლებმა შეიძლება გამოიყენონ უახლოს სუპერ მარკეტებში, თან ჩანაწერია, რომ სოციალურმა სამსახურმა გაუწიოს მონიტორინგი, საინტერესოა როგორ უნდა გაუწიოთ მონიტორინგი ბარათის ხარჯვას? ანუ ჩვენ მთლიანად უნდა ვიყოთ გარანტირებული მშობლის პასუხისმგებლობით ნამდვილად იყიდის საკვებს და არ იყიდის მაგალითად სიგარეტს, აქედან გამომდინარე ბარათების მიზნობრივი ხარჯვა ფაქტიურად შეუძლებელია. ასევე საინტერესოა და კითხვა ჩნდება თემა სოფლის სკოლების შემთხვევებზე, სადაც მაღაზიები არ არის, რას აკეთებს მშობელი? ორ კვირაში ერთხელ ან თვეში ერთხელ შეიძენს პროდუქტს? ყველა სახის დახმარება კარგია, მაგრამ ამ შემთხვევაშიც მიზნობრიობას სცდება და აღარ არის პირველ კლასელთა კვება, სოფლის სკოლაში სადაც სამი-ხუთი მოსწავლეა მთელ სკოლაში და ამ პროგრამით ფინანსდება მხოლოდ პირველ კლასელის კვება, რა დააშავეს სხვა კლასის მოსწავლეებმა? ამას ვსაუბრობთ მცირე კონტიგენტიან სკოლებზე, სადაც ყველა ბავშვი ერთ სოფელში ცხოვრობს.

მარიკა დვალმა აღნიშნა, რომ როდესაც პროექტი შემოდის არა საბიუჯეტო პერიოდში, ანუ როდესაც დამტკიცებულია ყველაფერი, ბიუჯეტი, ფაქტიურად ფორს-მაჟორში ხდება მისი შემდგომი განხილვა, დამტკიცება და განხორციელება, მაშინ აუცილებლად უნდა არსებობდეს რეალური საფუძველი, კვლევა, სტატისტიკა თუ რაღაც გამომდინარე საჭიროება, რომ ასეთ ფორს-მაჟორში, თითქმის შუა წელში, მოხდეს პროექტის გადაწყვეტა, როცა უკვე საზაფხულო არდადეგებიც დაიწყება, ანუ დროც აბსოლუტურად შეუსაბამოა, პროგრამას სჭირდება სრულყოფა.

ბოლოს მარიკა დვალმა აღნიშნა, რაც სამსახურის ხელმძღვანელად მოსვლის დროსაც დააფიქსირა და გაამახვილა ყურადღება, ყველა პროგრამა საჭიროებს სრულყოფილ, სერიოზულ კვლევას, აქედან გამომდინარე სამსახურს შემუშავებული აქვს კითხვარი და გაზაფხულიდან გამოიკითხება რამდენიმე ათეული ოჯახი, მათი საჭიროების შესაბამისად შემდგომში მოხდება პროგრამების შემუშავება.

მარიკა დვალმა ყურადღება გაამახვილა ამ მიმართულებით განათლების სამინისტროს პრეროგატივაზე, აღნიშნა, რომ მის მიერ სატელეფონო და სხვა საშუალებით მოძიებული ინფორმაციით განათლების სამინისტროს, გაეროს ბავშვთა ფონდის და იუნისეფის ჩართულობით 2022 წლის ბოლოს გაფორმდა მემორანდუმი, რომლის მიხედვით სერიოზული ნაბიჯები იდგმება ბავშვთა კვებასთან დაკავშირებით. ასე, რომ სამინისტრო ბევრად უფრო კომპეტენტური იქნება და სწორად განახორციელებს ბავშვთა კვების მიმართულებით ყველაფერს, ყველა სტანდარტის დაცვით, ამიტომ ფიქრობს, რომ ჩვენი მხრიდან არ იქნება მიზნობრივი ამ საკითხის გადაწყვეტა.

საკრებულოს წევრებმა აღნიშნეს, რომ სრულად და ამომწურავად იყო წარმოდგენილი მოსაზრება შესაბამისი სამსახურის ხელმძღვანელის მხრიდან.

ასლან საგანელიძემ აღნიშნა, რომ არავინ არ არის წინააღმდეგი მუნიციპალური სოციალური პროგრამები უფრო მეტად იყოს დახვეწილი, მრავალფეროვანი და უფრო მეტ საზოგადოების წარმომადგენელმა ისარგებლოს. ამისათვის მუდმივად მზად ვართ, ვთანამშრომლობთ ძალიან კარგად მუნიციპალიტეტის შესაბამისი სამსახურები, სტრუქტურები და მომავალშიც გაგრძელდება. მივესალმებით სოციალური სამსახურის ხელმძღვანელის ასეთ მიდგომას, რომ რაღაც პროგრამა შესაძლოა ამოიწურა თავის შინაარსით, ან საჭიროებს დახვეწას, ეს ცოცხალი პროცესია. ასლან საგანელიძემ მოიყვანა ქალაქის მუნიციპალიტეტის მაგალითი პროგრამის საჭიროებისამებრ ცვლილების თაობაზე, კერძოდ ერთი ან ორი მოქალაქის სამედიცინო მომსახურება ვერ ფინანსდებოდა სახელმწიფო პროგრამით და მუნიციპალიტეტმა უზრუნველყო სამედიცინო პროგრამის ცვლილებით ამ მოქალაქეების ხელშეწყობა. მაგრამ ის, რომ თებერვლის დასაწყისში პროექტი შემოიტანე და პირველი მარტიდან ეს განხორციელდეს, ამის შესახებ ინფორმაციას სოციალურ სივრცეში გამოაქვეყნებ, ასე საქმე არ კეთდება, თუ ადამიანებმა არ იციან საქმე როგორ კეთდება, ან იურიდიული ან ფინანსური მიმართულებით. მხოლოდ მზაობა საკმარისია არ არის, იმიტომ რომ ჩვენ გარდა იმისა ვართ რჩეული ადამიანები მუნიციპალიტეტში, გვყავს და გვაკონტროლებს შესაბამისი სტრუქტურები, რომ ჩვენს მიერ მიღებული ბიუჯეტის თანხების ხარჯვა იყოს მიზნობრივი და არ იყოს შეუსაბამობა, გადაცდომა და სხვა. ვიწრო პოპულიზმი ამ ქვეყანაში უნდა დამთავრდეს და ვაკეთოთ საქმე, ასე საქმე არ კეთდება.

ასლან საგანელიძემ მიმართა ქალბატონ დალი დარახველიძეს, როგორც მასმედიის წარმომადგენელს, მოხდეს სწორად საკითხის გაშუქება. პროგრამის ინიციატორები ძირითადად სარგებლობენ და ურთიერთობენ სოციალური ქსელებით, გუშინ გაერთიანებული კომისიის სხდომის შემდეგ მოყვა სოციალურ ქსელში განხილვა, რომ თურმე საკრებულო ბავშვების შიმშილისთვის მზად ვართ, თვითონ როდესაც იყვნენ ხელისუფლებაში, მაშინ ახსოვდათ სკოლის მოსწავლეები?

ნათია მარგველიძემ აღნიშნა, რომ წინა ხელისუფლების პერიოდში, მათი მართველობის დროს, საბავშვო ბაღებში გადასახადი იყო კვების, გაეუქმებინათ მაშინ.

ზაალ მეტრეველმა აღნიშნა, რომ მუნიციპალიტეტს ბავშვთა უფლებების დაცვისა და მხარდაჭერის პროგრამის ერთ პუნქტში - ,,მუნიციპალიტეტში მცხოვრებ ბავშვიან ოჯახზე, რომელიც  დახმარების თხოვნის მომენტში, სხვადასხვა მიზეზების გამო განიცდის მძიმე კრიზისულ მდგომარეობას ან შექმნილი სირთულეებიდან გამომდინარე საჭიროებენ მხარდაჭერას დროის უმოკლეს პერიოდში ბავშვის საჭიროებისა და საუკეთესო ინტერესების გათვალისწინებით გაიცემა  დახმარება ერთჯერადად არაუმეტეს 2 000 (ორი ათასი) ლარის ოდენობით“’ გათვალისწინებული აქვს ბავშვების დახმარება, მათი პროგრამის ფარგლებში თვეში უწევს ბავშვს 80 ლარი და წელიწადში 800 ლარი, ჩვენ კი 2000 ლარი გვაქვს. იმ პროგრამის მიღებაში, რომელიც შესწავლილი გვაქვს და დახვეწილი, მათ არ მიუღიათ მონაწილეობა და არც ბიუჯეტს დაუჭირეს მხარი, გასაგებია მათი ,,პოლიტიკური“ მიზნები, გადახედონ და ნახონ არის პროგრამებში უფრო მეტი გათვალისწინებული, გარდა ამისა არის თითოეულ ბავშვზე 500 ლარი, რომელი ოჯახისთვისაც ამის საჭიროება არსებობს, რომელი კლასშიც არ უნდა იყოს. მსგავს საკითხებზე ვფიქრობთ ფუნდამენტალურად, რამდენადაც შეგვიძლია და არა ისე რომ პოპულიზმის მიზნით რაღაც განვიხილოთ და მერე მხარი არ დაუჭიროთ, არ დაუჭერთ მხარს იმას რაზეც კვლევა არ არის, არ არის არანაირი მონაცემი, შესწავლილი არ არის რამდენი პირველ კლასელია, უპირველეს ყოვლისა როგორია მათი ოჯახების ფინანსური მდგომარეობა, პროგრამის მონიტორინგს რომ ჩავატარებთ და მონიტორინგის განხორციელება რომ ევალება საკრებულოს, მერიას, როგორ რა ფორმით უნდა მიუდგეთ?, რომელი ოჯახის წევრი გამოიყენებს და რა მიზნით, ეჭვს კი არ გამოვთქვათ, კონტროლის მექანიზმია საინტერესო, ამიტომ ჩვენ საკრებულოს თითოეული დეპუტატი, მერია, შესაბამისი სამსახურები ვფიქრობთ, შევისწავლოთ, ვაჯგუფებთ, ვაანალიზებთ ვის რა დახმარება სჭირდება და ამის მიხედვით ვადგენთ პროგრამებს, თუ არის დასახვეწი ვცდილობთ დავხვეწოთ. შეიძლება მსგავსად შემოვიტანოთ პროგრამები, მაგალითად ,,მთიბავების პროგრამა“ არ მივიღებთ და მოჰყვეს ამას მთიბავები არ გვიყვარს და სხვა მსგავსი უსაფუძვლო კომენტარები, ესე არ ხდება პროგრამების მიღება, ამიტომ ყველამ მხარი რომ დაუჭიროს მაინც არ დაუჭერ მას მხარს.

ზვიად მხეიძემ აღნიშნა, რომ მისი აზრით ისინი სარგებლობენ, რომ ბავშვები სენსიტიური თემაა და ჩვენ უარს ვამბობთ, ეს დავალებას უფრო გავს.

ასლან საგანელიძემ აღნიშნა, რომ საბიუჯეტო დოკუმენტზე მუშაობა იწყება 15 მარტიდან, შესაბამისად მიდის პროცედურები, როდის უნდა შემოვიდეს ბიუჯეტი მერიიდან, როდის განვიხილოთ, შენიშვნების შემთხვევაში დაბრუნდება და ასე შემდეგ გრძელდება პროცედურები, ამ პერიოდშია ამა თუ იმ ინიციატივის და პროგრამის დამუშავების და წარმოდგენის დრო, ბუნებრივია არ ირღვევა კანონი, კალენდარული წლის პერიოდშიც შემოვიდეს საკითხი, სასურველი იქნებოდა იმ დროს წარმოდგენილიყო, დროც გაცილებით მეტი იქნებოდა და შესწავლილიც იქნებოდა საკითხი, ჩავერთვებოდით, იქნებ ვნახულობდით ერთობლივ გამოსავალს, ესე სწრაფად არ შეიძლება მსგავსი საკითხების განხილვა.

ზაალ მეტრეველმა აღნიშნა, რომ საკითხზე მუშაობას უფასებთ, თუ მათ იმუშავეს ამ პროგრამაზე და მართლა გული შესტკივათ ამისთვის მათ მადლობა, მაგრამ მე როგორც რიგითი დეპუტატი, რაც მოვისმინე და რა არგუმენტებიც გამოვხატეთ მხარს ვერ დაუჭერ პროგრამას. ანალოგიური იყო ბავშვთა მგზავრობის ხარჯები, რომელიც ვერ დალაგდა, უფრო მეტად უნდა მორგება საშუალებებს და საჭიროებებს, პროგრამების ესე ერთხმად მიღება არ ხდება, მთავარია ბოლოს რა შედეგს მივიღებთ. საკრებულოში გვყავს ექიმები, სკოლის პედაგოგები, თან ხელმძღვანელი პირები, მზად ვართ თუ მოგვაწვდიან ინფორმაციას, რომ კონკრეტული ბავშვის მიმართ ან სეგმენტის მიმართ არ ხდება ისე როგორც საჭიროა, ვისთვის გვინდა ბავშვებისთვის თუ არ გვინდა ხელშეწყობა. მოამზადე მოიტანე პროგრამა, მაგრამ ,,დოღის“ მსგავსად არა, როგორც ორგანიზატორი მოიქცა მისი საწინაღმდეგო არ გვაქვს, თუმცა თუ თანხა მუნიციპალიტეტმა გამოყო, პასუხისმგებლობა აიღო, ჩვენ ჩავატარებთ და ბოლომდე მოვაგვარებთ, თვითონ თუ შესძლებს ორგანიზატორი მობილიზება გააკეთოს, თანხები მოიძიოს, ჩვენ ხელს არ შეუშლით, პირიქით მივეხმარებით.

ზვიად მხეიძემ აღნიშნა, რომ ,,დოღის“ ორგანიზატორებს დავეხმარეთ, თუმცა კრიტიკის მეტი არ აფერი მიგვიღია, ურთიერთობა ორმხრივი უნდა იყოს.

ასლან საგანელიძემ აღნიშნა, რომ იყო შემთხვევა, მუნიციპალიტეტის მიერ გამოყოფილი თანხა სხვა მიმართულებით, საწევროს ხარჯებში გაიცა და პრიზის შეძენის თანხა აღარ დარჩა, გამოყოფილი თანხა ვერ განიკარგა მიზანმიმართულად ,,დოღის“ ღონისძიებაზე.

ზაალ მეტრეველმა აღნიშნა, თუ არ ვენდობით ფედერაციის ხელმძღვანელს, ანალოგიური თემებია ყველა სპორტის სახეობაში, ფედერაციებთან თანხმდება ყველა ღონისძიება, მაგრამ როცა ხედავ ფედერაციის ხელმძღვანელის შეცდომას უშვებს, ამის მაგალითი იყო სპორტს კოლაში, წინააღმდეგობა უნდა გაუწიოთ, მსგავსი მიდგომების გაგება შეუძლებელია, ესე არ ხდება.

ესმა მაისაშვილმა აღნიშნა, როცა ბავშვების კვებას ვეხებით პასუხისმგებლობა დიდია, პედიატრად მუშაობის პერიოდში ბევრი ბავშვი იყო სოფელ ჭრებალოდან მუცლის ტკივილით, რომლებიც სკოლასთან ახლოს მდებარე კვების ობიექტიდან ყიდულობდნენ და ჭამდნენ ლობიანს, პასუხისმგებლობა დიდია, რომ არ გაგვემახვილებინა ყურადღება გართულებები მოყვებოდა.

ასლან საგანელიძემ აღნიშნა, საკითხი დავაყენოთ კენჭისყრაზე, წმინდა პოლიტიკური კუთხით რომ განვიხილოთ, ყოფილა ინიციატივები მისაღები, მხარიც დაუჭირეთ, რამდენიმე ხნის უკან, მათი მხრიდან ინიცირებულ, საჭიდაო კლუბ ,,ფალავანზე“ მეცამეტე ხელფასის სრულად გაცემის საკითხს მხარი დაუჭირეთ, დამსახურებულად ეკუთვნოდათ, მიუხედავად განსხვავებული აზრისა, ასევე სპორტსმენების წახალისების ფორმატში თანხების ზრდის საკითხი მათი ინიციატივა იყო და მხარი დაუჭირეთ, რა თქმა უნდა დამსახურებულად. ჩვენ თანამშრომლობისთვის ყველასთან მიმართებაში ვართ მზად ეხლაც და მომავალშიც, მაგრამ ეს უნდა იყოს სამართლიანი, არგუმენტებით გაჯერებული და შედეგზე ორიენტირებული.

სხდომის დასასრულს ასლან საგანელიძემ აღნიშნა, რომ დეპუტატ ხათუნა ბეშიძეს აქვს შეკითხვა ხალხის წინადადებით, წყლის გრაფიკთან დაკავშირებით.

ზვიად მხეიძემ განმარტა, რომ წყლის სიტემები არ არის მუნიციპალიტეტის დაქვემდებარებაში, ის საქართველოს გაერთიანებულ წყალმომარაგების კომპანიას დაქვემდებარებაშია, ის სიპია ინფრასტრუქტურის სამინისტროსი, მაგრამ რეალური სიტუაცია ასეთია, დებეტი მცირეა, ასეთი არ გვახსოვს, მდინარე კრიხულა გაყინულია, თითქმის არ მოდის, ანუ ავზში წყალი არ შედის, იმისთვის რომ მოსახლეობას წყალი მიეწოდოს აუცილებელია გრაფიკი, რადგან კიდევ კლება მოხდა გრაფიკი არის როგორც დღე ასევე ღამითაც, თუ არ გაითიშება ღამით დილითაც ვერ მომარაგდება მოსახლეობა. მივმართეთ მათ, რომ ღამით ზამთრის პირობების გამო წყლის გათიშვით მოხდება გაყინვა.

ასლან საგანელიძემ განმარტა, რომ რამდენიმე დღე არის ყინვები და ღამის გრაფიკი გამოიწვევს წყლის მომარაგების მილების გაყინვას.

ბაკურ სანთელაძემ აღნიშნა, რომ გადასამოწმებელია მათი ქმედება, წყლის მოწოდების გრაფიკი.

საკრებულოს წევრებმა იმსჯელეს წყლის პრობლემებზე.

საკრებულოს თავმჯდომარემ, სხდომის თავმჯდომარემ, ასლან საგანელიძემ კენჭი უყარა ამბროლაურის მუნიციპალიტეტში პირველ კლასელთა კვებით უზრუნველყოფის პროგრამის განხორციელების წესის დამტკიცების შესახებ დადგენილების მიღების საკითხს

კენჭის ყრის შედეგად მომხრე:0; წინააღმდეგი: 22;

**გადაწყვიტეს:** ამბროლაურის მუნიციპალიტეტში პირველ კლასელთა კვებით უზრუნველყოფის პროგრამის განხორციელების წესის დამტკიცების შესახებ დადგენილება არ იქნეს მიღებული.

სხდომის ოქმს სხდომის [აუდიო ჩან აწერი CD დისკზე ჩაწერილი](Record-14.02.2023%20წ..wav) თან ერთვის.

საკრებულოს თავმჯდომარემ, სხდომის თავმჯდომარემ, ასლან საგანელიძემ სხდომა დასრულებულად გამოაცხადა.

საკრებულოს თავმჯდომარე: ასლან საგანელიძე